

 REPUBLIKA HRVATSKA

OPĆINSKO DRŽAVNO ODVJETNIŠTVO U VARAŽDINU

 Varaždin, Kratka 1

Broj: P-3/2022-54

Varaždin, 8. rujna 2022.

AKE/DR

Na temelju čl. 54. st. 1. Zakona o državnom odvjetništvu (NN 67/18 i 21/22) i čl. 63. st. 1. u svezi čl. 52. st. 1. Zakona o državnim službenicima (NN 92/05, 142/06, 77/07, 107/07, 27/08, 34/11, 49/11, 150/11, 34/12, 49/12, 37/13, 38/13, 1/15, 138/15, 61/17, 70/19 i 98/19), općinska državna odvjetnica, u upravnoj stvari prijma u državnu službu na neodređeno vrijeme na radno mjesto administrativnu referent – upisničar u Općinsko državno odvjetništvo u Varaždinu, donosi

RJEŠENJE

o prijmu u državnu službu

 I. IRENA BOSAK, sa završenom srednjom stručnom spremom za zanimanje prodavač**,** s više od jedne godine radnog iskustva na odgovarajućim poslovima, bez položenog državnog stručnog ispita, prima se u državnu službu u Općinsko državno odvjetništvo u Varaždinu na radno mjesto administrativni referent – upisničar.

 II. Irena Bosak prima se u državnu službu na neodređeno vrijeme, uz obvezni probni rad u trajanju od 3 mjeseca.

 III. Po izvršnosti ovog rješenja, donijet će se rješenje o rasporedu Irene Bosak na radno mjesto, kojim će se utvrditi dan početka rada te druga prava i obveze iz državne službe.

 IV. Irena Bosak dužna je položiti stručni ispit I. razine najkasnije u roku od godine dana od dana početka rada u državnoj službi utvrđenog rješenjem o rasporedu na radno mjesto.

Obrazloženje

Nakon pribavljenog odobrenja Ministarstva pravosuđa i uprave, Klasa: 119-03/22-04/47, Urbroj: 514-08-03-02-01/05-22-06 od 17. svibnja 2022., Općinsko državno odvjetništvo u Varaždinu raspisalo je i objavilo u Narodnim novinama broj 61/2022 od 1. lipnja 2022., javni natječaj za prijam u državnu službu na radno mjesto administrativni referent – upisničar – 2 izvršitelj-a/-ice, na neodređeno vrijeme.

Sukladno čl. 45.b st. 1. i .2 .Zakona o državnim službenicima, javni natječaj je objavljen u Narodnim novinama te na web-stanici Ministarstva pravosuđa i uprave, web-stranici Državnog odvjetništva Republike Hrvatske i web-stranici nadležne službe za zapošljavanje. Također, istovremeno s objavom javnog natječaja na web stranici Državnog odvjetništva Republike Hrvatske objavljena je i obavijest o opisu poslova te podacima o plaći radnog mjesta.

Stručni uvjeti za radno mjesto administrativni referent – upisničar su: srednja stručna sprema upravne, ekonomske, birotehničke ili druge odgovarajuće struke, najmanje jedna godina radnog iskustva na odgovarajućim poslovima, položen državni ispit, poznavanje rada na uredskim strojevima i računalu.

Rok za podnošenje prijava zainteresiranih kandidata istekao je 9. lipnja 2022.

Odlukom općinske državne odvjetnice broj P-3/2022-37 od 14. lipnja 2022 imenovana je tročlana Komisija za provedbu javnog natječaja (dalje: Komisija), koja je utvrdila listu kandidata prijavljenih na javni natječaj koji ispunjavaju formalne uvjete propisane istim, a čije su prijave pravodobne i potpune i nakon toga objavila testiranje i razgovor (intervju) s kandidatima, sve kako je bilo utvrđeno i objavljeno u javnom natječaju.

Komisija je utvrdila da je za navedeno radno mjesto pristiglo trideset prijava, a nakon pregleda prijava Komisija je utvrdila da deset prijavljenih osoba ne ispunjavaju formalne uvjete iz javnog natječaja. Navedenim osobama dostavljena je pisana obavijest u kojoj su navedeni razlozi zbog kojih se ne smatraju kandidatima.

Komisija je utvrdila listu od dvadeset kandidata prijavljenih na javni natječaj koji su podnijeli pravodobne i potpune prijave te ispunjavaju formalne uvjete iz javnog natječaja, te je iste pozvala na testiranje putem obavijesti objavljene 17. lipnja 2022. na internetskoj stranici Državnog odvjetništva Republike Hrvatske i internetskoj stranici Ministarstva pravosuđa i uprave.

Testiranje kandidata provedeno je 27. lipnja 2022. u prostorijama Općinskog državnog odvjetništva u Varaždinu, Kratka 1, Varaždin. Na testiranje se odazvalo devet kandidatkinja. Osobe koje nisu pristupile testiranju više se ne smatraju kandidatima u postupku.

Testiranje se sastojalo od pisane provjere znanja o organizaciji i načinu rada u državnom odvjetništvu te provjeri poznavanje rada na računalu. Na svakoj od navedenih provjera znanja, svaki kandidat je mogao ostvariti maksimalno 10 bodova, a smatra se da je kandidat zadovoljio ako je na svakoj provjeri dobio najmanje 5 bodova.

Iako su sve kandidatkinje zadovoljile na pisanoj provjeri znanja, jedna kandidatkinja nije pristupila razgovoru (intervjuu) s Komisijom. U razgovoru (intervjuu) s kandidatkinjama Komisija je utvrđivala znanje, sposobnost i vještine, profesionalne ciljeve i motivaciju kandidata za rad u državnoj službi, te rezultate ostvarene u njihovom dosadašnjem radu. Maksimalan broj bodova koji je kandidat mogao ostvariti na razgovoru je 10 bodova, a smatra se da je kandidat zadovoljio na razgovoru ako je dobio najmanje 5 bodova.

Nakon provedenog intervjua Komisija je utvrdila rang listu kandidata prema broju bodova, na kojoj su dvije prvorangirane kandidatkinje ostvarile 29 bodova, trećerangirana kandidatkinja 28 bodova, četvrtorangirana 27, peto i šestorangirana 26 bodova, sedmorangirana 24 boda i osmorangirana 22 boda. Komisija je zatim podnijela izvješće općinskoj državnoj odvjetnici.

Uvažavajući izvješće Komisije, odlučeno je da se na rad u Općinsko državno odvjetništvo u Varaždinu na neodređeno vrijeme, na radno mjesto administrativni referent – upisničar primi Irena Bosak

U provedenom postupku je utvrđeno da Irena Bosak ima odgovarajući stupanj obrazovanja budući da je završila Centar usmjerenog obrazovanja XXXII Divizija za zanimanje prodavač u četverogodišnjem trajanju, a uvidom u svjedodžbe utvrđeno je da je nastavni plan i program u pretežitom dijelu jednak nastavnom planu i programu škola u kojima se obrazuju kadrovi za propisane struke, radno iskustvo na odgovarajućim poslovima u potrebnom trajanju, time da je imenovana s obzirom na svoje prethodno radno mjesto u potpunosti upoznata s informacijskim sustavom i načinom rada radnog mjesta na koje se prima, te je na razgovoru pokazala znanje, sposobnost i motiviranost za rad, slijedom čega je odlučeno da je imenovana odgovarajući kandidat za radno mjesto administrativni referent – upisničar.

Irena Bosak dostavila je izvornike dokaza o ispunjavanju formalnih uvjeta iz javnog natječaja, čije preslike je dostavila uz svoju prijavu na javni natječaj. Također je po službenoj dužnosti izvršena i provjera i utvrđeno da za imenovanu ne postoje zapreke za prijam u državnu službu iz čl. 49. Zakona o državnim službenicima.

Konačno, sukladno čl. 122. st. 3. Zakona o državnom odvjetništvu, za Irenu Bosak je od Sigurnosno-obavještajne agencije zatraženo provođenje temeljne sigurnosne provjere, a prije donošenja rješenja o prijmu izvršen je uvid u zaprimljeno izvješće o provedenoj temeljnoj sigurnosnoj provjeri.

Slijedom navedenog utvrđeno je da ne postoje zapreke za prijam Irene Bosak u državnu službu u Općinsko državno odvjetništvo u Varaždinu na neodređeno vrijeme, na radno mjesto administrativni referent – upisničar.

Probni rad u trajanju od tri mjeseca utvrđen je na temelju čl. 53. st. 3. Zakona o državnim službenicima.

Nakon izvršnosti ovog rješenja donijet će se rješenje o rasporedu Irene Bosak na radno mjesto, a kojim će se utvrditi dan početka rada, kao i prava i obveze izabrane kandidatkinje.

Irena Bosak nije položila državni stručni ispit te ga je dužna položiti najkasnije u roku od godine dana od dana početka rada u državnoj službi utvrđenog rješenjem o rasporedu na radno mjesto, sukladno odredbi članka 56. stavka 1. i čl. 57. stavak 2. Zakona o državnim službenicima.

Sukladno čl. 52. st. 2. Zakona o državnim službenicima ovo rješenje se dostavlja javnom objavom na web stranici Državnog odvjetništva Republike Hrvatske i web stranici Ministarstva pravosuđa i uprave, a dostava svim kandidatima se smatra obavljenom istekom osmog dana od dana objave na web stranici Ministarstva pravosuđa i uprave.

Slijedom sveg navedenog, riješeno je kao u izreci.

OPĆINSKA DRŽAVNA ODVJETNICA

 Anita Kožul Ergarac

UPUTA O PRAVNOM LIJEKU:

 Protiv ovog rješenja kandidat koji je pristupio testiranju može izjaviti žalbu Odboru za državnu službu u roku od 15 dana od dana dostave rješenja. Žalba se podnosi putem Općinskog državnog odvjetništva u Varaždinu, neposredno ili putem pošte u dva istovjetna primjerka, a o žalbi odlučuje Odbor za državnu službu.

Dostavna naredba:

1. kandidatima – putem web-stranice Ministarstva pravosuđa i uprave
2. Ministarstvo pravosuđa i uprave
3. Državno odvjetništvo Republike Hrvatske
4. Osobni očevidnik- ovdje
5. Spis